Valitse tiesi
Kun seisoi Herkules sankari
 tienhaarassa aatteissansa,
 kaks jumalatarta hän kohtasi,
 jotka tarjosi johtoansa.

 Oli toinen kaunis ja keimaillen
 hän läheni nuorukaista:
»Minä vien sinut huvien pyörteeseen,
 suon korkeinta onnea maistaa.»

 Vaan toinen kainona katsahtaa,
 säde taivainen otsalla hohtaa.
»Minne viet minut?» Herkules virkahtaa.
»Sinut vaaroihin tahdon ma johtaa.

 Sinut työssä ja tuskissa karkaisen.
 Minä vien sinut taistohon jaloon,
 niin ylenet iloksi ihmisten
 ja valmistut taivasten valoon.»

»Himon» hylkäsi nuori sankari,
 käden ojensi »Siveydelle». –
 Samat jumalattaret vieläki
 tien viittovat ihmiselle.

 Ketä seuraat? Nuorena valitse ties,
 joko himon tai työn sekä ponnen.
 Tee niinkuin se viisas Kreikan mies,
 niin saavutat ikionnen!